《九日同驹父作》
宋代·洪朋

已约龙沙看江浪，更从宝塔上晴空。萧萧雨堕兹游阻，靡靡秋残吾道穷。

不见江州竹叶酒，空馀彭泽菊花丛。去年此日尤萧瑟，两地相思目断中。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。